b'\n_START_ARTICLE_\nKFOR\n_START_PARAGRAPH_\nKFOR er forkortelse for Kosovo FORce. KFOR er en NATO-ledet international milit\xc3\xa6rstyrke/stabiliseringsstyrke med bidrag fra NATO- og andre lande, hvis form\xc3\xa5l er at stabilisere og opretholde fred og sikkerhed i den nu selvst\xc3\xa6ndige statsdannelse Republika e Kosov\xc3\xabs, som tidligere var den serbiske provins Kosovo.\n_START_SECTION_\nOprettelse\n_START_PARAGRAPH_\nKFOR opstod den 12. juni 1999, da en NATO-styrke, som i m\xc3\xa5nederne forinden var samlet i Makedonien og Albanien, overskred den serbiske provins Kosovo\xc2\xb4s gr\xc3\xa6nser for at overtage kontrollen med denne provins. Forud var g\xc3\xa5et en 78 dage lang bombekrig \xe2\x80\x93 Kosovokrigen \xe2\x80\x93 fra NATO\xc2\xb4s side mod republikken Serbien, som udgjorde hoveddelen af den tidligere republik Jugoslavien (Former Republic of Yugoslavia, FRY). Den 4. juni 1999 accepterede det serbiske parlament en fredsplan udarbejdet af den finske pr\xc3\xa6sident Martti Ahtisaari og den russiske premierminister Viktor Chernomyrdin. Fredsplanen indebar, at Serbien midlertidigt skulle overlade kontrollen over Kosovo til FN og en milit\xc3\xa6r styrke efter FN\xc2\xb4s valg. Den 9. juni 1999 undertegnede chefen for NATO-styrken i Makedonien og Albanien den britiske general sir Michael Jackson og chefen for FRY-styrkerne i Kosovo en s\xc3\xa5kaldt milit\xc3\xa6rteknisk overenskomst (Military Technical Agreement, MTA), som regulerede hvorledes FRY-styrkerne skulle forlade Kosovo samtidig med at NATO-styrken rykkede ind og overtog kontrollen med omr\xc3\xa5det. Da FN\xc2\xb4s Sikkerhedsr\xc3\xa5d den 10. juni 1999 vedtog sin resolution nr. 1244 var det legale grundlag for FN\xc2\xb4s og NATO\xc2\xb4s overtagelse af kontrollen med Kosovo skabt, og den 12. juni begyndte NATO-styrken indrykningen i Kosovo, en operation der bar kodenavnet Joint Guardian. Dermed var KFOR aktiveret.\n_START_SECTION_\nStyrkens sammens\xc3\xa6tning og inddeling\n_START_PARAGRAPH_\nKFOR bestod til at begynde med af milit\xc3\xa6re styrker fra de st\xc3\xb8rre NATO-lande, i alt ca. 20.000 mand. Da KFOR-styrkerne n\xc3\xa5ede til Kosovo\xc2\xb4s hovedstad Pristina, m\xc3\xa5tte man konstatere, at russiske styrker var kommet f\xc3\xb8rst og havde besat bl.a. lufthavnen i Pristina. Dette f\xc3\xb8rte til nogle dage med intens sp\xc3\xa6nding, som dog endte med, at de russiske tropper blev accepteret som en del af KFOR. Senere kom alle \xc3\xb8vrige af de dengang 19 NATO-lande med i styrken, herunder ogs\xc3\xa5 Danmark. En r\xc3\xa6kke ikke-NATO-lande har ogs\xc3\xa5 deltaget, foruden Rusland kan n\xc3\xa6vnes Ukraine, Polen, de baltiske lande, Sverige, Schweitz og s\xc3\xa5 fjerne lande som Argentina, Filippinerne og de Forenede Arabiske Emirater. I l\xc3\xb8bet af f\xc3\xa5 m\xc3\xa5neder n\xc3\xa5ede styrken op p\xc3\xa5 ca. 50.000 mand. Styrken blev inddelt i fem multinationale brigader med hver sit geografiske ansvarsomr\xc3\xa5de under ledelse af henholdsvis Frankrig, Storbritannien, USA, Italien og Tyskland. Det danske bidrag kom til at tilh\xc3\xb8re Multinational Brigade Nord (MNB-N) under ledelse af Frankrig. KFOR\xc2\xb4s hovedkvarter blev placeret p\xc3\xa5 h\xc3\xb8jdedraget Dragodan i den nord\xc3\xb8stlige udkant af Pristina i bygninger, som tidligere havde huset et filmselskab, deraf hovedkvarterets navn "Film City". Den f\xc3\xb8rste chef, general Sir Michael Jackson blev i oktober 1999 afl\xc3\xb8st af den tyske general Dr. Klaus Reinhardt. Derefter er chefposten g\xc3\xa5et p\xc3\xa5 omgang mellem de st\xc3\xb8rre deltagende NATO-lande.\n_START_SECTION_\nHovedopgaver\n_START_PARAGRAPH_\nKFOR\xc2\xb4s hovedopgaver var fra begyndelsen at:_NEWLINE_\xe2\x80\xa2sikre Kosovo\xc2\xb4s gr\xc3\xa6nser og dermed forhindre fornyet aggression fra FRY-styrkernes side,_NEWLINE_\xe2\x80\xa2etablere og opretholde fred og sikkerhed internt i Kosovo herunder forhindre etniske uroligheder,_NEWLINE_\xe2\x80\xa2afv\xc3\xa6bne den kosovo-albanske undergrundsh\xc3\xa6r, UCK, og p\xc3\xa5 grundlag af denne oprette en civil hj\xc3\xa6lpeorganisation,_NEWLINE_\xe2\x80\xa2reducere antallet af v\xc3\xa5ben blandt befolkningen, samt bidrage til rydning af miner og andre eksplosivstoffer,_NEWLINE_\xe2\x80\xa2samarbejde med og st\xc3\xb8tte den af FN indsatte civile administration, UNMIK, samt_NEWLINE_\xe2\x80\xa2bidrage til genopbygningen af Kosovo bl.a. ved at yde st\xc3\xb8tte til de mange NGO\xc2\xb4er, som arbejdede i omr\xc3\xa5det.\n_START_SECTION_\nUdvikling\n_START_PARAGRAPH_\nI de forl\xc3\xb8bne \xc3\xa5r er nogle af disse opgaver blevet uaktuelle og styrken er derfor langsomt blevet reduceret. Den er nu (2012) p\xc3\xa5 ca. 5.500 mand, som kommer fra 29 lande. En del ikke-NATO-lande, herunder Rusland, har forladt Kosovo. Det danske bidrag, som oprindelig var af bataljonsst\xc3\xb8rrelse, dvs. ca. 850 soldater, er nu reduceret til 35 soldater, som udsendes af Forsvaret. Af disse varetager 29 vagttjeneste i en lejr Novo Selo mellem Pristina og Mitrovica. De sidste 6 g\xc3\xb8r tjeneste i KFOR-hovedkvarteret i Pristina. Det danske bidrag har i dag stadig udsendte i KFOR.'